Bikarmeistarar verða krýndir í handbolta í dag. Úrslitaleikir karla og kvenna í bikarnum verða leiknir á Ásvöllum í Hafnarfirði.
Alla jafna eru bikarúrslitin í handbolta leikin í Laugardalshöll, en eftir vatnstjón sem varð þar fyrir að verða tveimur árum hefur ekki verið leikfært í Laugardalshöll. Bikarúrslitin í ár, rétt eins og í fyrra eru því spiluð á Ásvöllum í Hafnarfirði. Fram og Valur mætast í bikarúrslitum kvenna klukkan hálftvö. Þetta er sjötta árið í röð sem Framkonur spila til úrslita í keppninni. Í fyrra tapaði Fram fyrir KA/Þór. Fram er það lið sem langoftast hefur orðið bikarmeistari kvenna eða sextán sinnum. Fram og Valur hafa fimm sinnum mæst áður í bikarúrslitum. Fyrst 1985, en svo fjórum sinnum frá 2010. Fram vann í fyrstu þrjú skiptin, en Valur hefur haft betur í síðustu tveimur úrslitaviðureignum liðanna, síðast 2019. Klukkan fjögur mætast svo KA og Valur í bikarúrslitum karla. Liðin hafa aðeins einu sinni mæst áður í bikarúrslitum. Það var árið 1995 og þá vann KA eftir tvíframlengdan úrslitaleik. VAlur hefur hins vegar oftast allra karlaliða orðið bikarmeistari eða ellefu sinnum, síðast í fyrra. KA hefur þrisvar orðið bikarmeistari, síðast árið 2004. Báðir úrslitaleikir verða sýndir á RÚV. Upphitun hefst klukkan eitt.
Keflavík vann mikilvægan sigur á KR eftir framlengdan leik í úrvalsdeild karla í körfubolta í gærkvöld. Leiknum lauk 110-106 fyrir Keflavík sem er nú í þriðja sæti með 26 stig, fjórum stigum á eftir toppliði Þórs Þorlákshafnar. Í hinum leik gærkvöldsins vann Breiðablik botnlið Þórs frá Akureyri, 116-109. Blikar fóru með sigrinum upp fyrir KR. Blikar eru nú í áttunda sæti og KR í níunda. Aðeins átta efstu lið deildarinnar komast í úrslitakeppnina. Þegar þrjár umferðir eru eftir af deildarkeppninni þarf stórlið KR því að hafa sig allt við til að komast í úrslitakeppnina. KR á þó leik til góða á liðin í kringum sig.
